**COMUNICAT DE PRESĂ**

**Beneficiile de asistență socială majorate cu 10,4 %,**

**conform Indicatorului Social de Referință (ISR)**

Toate beneficiile sociale care se raportează la Indicatorul Social de Referință (ISR) cresc de la 1 martie 2024, ca urmare a majorării cu 10,4 % a acestui indicator. Astfel, valoarea ISR crește de la 598 lei, în anul 2023, la 660 lei, anul acesta.

După aplicarea noii valori a ISR, beneficiile de asistență socială acordate prin intermediul Agenției Județene pentru Plăți și Inspecție Socială Neamt se majorează astfel:

* **cuantumul minim al indemnizației pentru creșterea copilului** se majorează de la 1.495 lei la 1651 lei;
* **indemnizațiile pentru persoanele cu dizabilități** pentru **adulți** - de la 599 lei la 662 lei pentru handicap grav, de la 449 lei la 496 pentru handicap accentuat și pentru handicap mediu de la 72 lei la 80 lei. Și în cazul **copiilor**, prestația crește de la 359 lei la 397 lei pentru handicap grav, de la 210 lei la 232 lei pentru handicap accentuat și de la 72 lei la 80 lei pentru handicap mediu;
* **cuantumul minim al indemnizației lunare de acomodare în cazul adopției unui copil** se majorează de la 2.034 lei la 2.245 lei, iar valoarea indemnizației de sprijin de la 718 lei la 793 lei;
* **indemnizația lunară pentru tinerii care optează pentru ieșirea din sistemul de protecție socială** și urmează cursurile de învățământ sau se angajează, crește de la 2.871 lei la 3.170 lei;
* **ajutorul lunar nerambursabil pentru refugiați** crește de la 646 lei la 714 lei;
* **venitul minim de incluziune** (VMI): **sprijin pentru incluziune** de la 313 lei la 346 lei, lei, respectiv de la 456 lei la 504 lei, în cazul persoanei vârstnice peste 65 ani și **sprijin pentru familii cu copii** de la 795 lei la 879 lei;
* **alocația lunară de plasament** crește de la 1.082 lei la 1.194 lei și de la 1.622 lei pentru copilul cu handicap la 1.791 lei. La aceasta se adaugă și indemnizația de sprijin, care crește de la 479 lei la 529 lei.

**Plata drepturilor de beneficii de asistență socială, aferente lunii martie 2024, se va efectua în luna aprilie 2024, cu excepția alocației lunare de plasament** majorată, care va fi plătită în luna martie 2024.